杼山閣詩
作者：敖陶孫
朝代：宋

paragraphs: 攝身上諸峰，我無千手目。
神交庶子泉，夢老王官谷。
平生林壑趣，魚鳥即往復。
杼山落何許，面勢工設伏。
故人郊居賦，雌霓從衆讀。
大聲嗑黄華，令德猗綠竹。
永言乘樏叟，會計踵納麓。
方尊讀書倚，肯效舞經祝。
幸當草木近，安事筳篿卜。
顔公况華扁，江令有餘馥。
騫掀鵬摶海，夭矯龍起陸。
於焉峙橫閣，渠是伯夷築。
何年黄金彈，雞狗隨蹋踘。
還持揮蠅扇，靜對振鷺瀑。
前山入手版，後水激帽屋。
風聲逐孫登，星采向荀叔。
誰能治西曹，束带望賜沐。
清客班雜坐，動處草皆蓼。
乾坤磨旋蟻，身世蕉覆鹿。
異時留峴首，羊公難諱獨。